U-I-173/01
Natisni
Opravilna št.:
U-I-173/01
Datum odločitve:
7. 3. 2002
Objavljeno:
OdlUS XI, 33
ECLI:
ECLI:SI:USRS:2002:U.I.173.01
Akt:
Zakon o denacionalizaciji (Uradni list RS, št. 27/91, 31/93, 65/98 in 66/2000) (ZDen)

Zakon o žrtvah vojnega nasilja (Uradni list RS, št. 63/95, 8/96, 44/96, 70/97, 43/99, 28/2000 in 64/01) (ZZVN)

Zakon o plačilu škode žrtvam vojnega in povojnega nasilja (Uradni list RS, št. 18/01 in 111/01)
Izrek:
Pobuda za začetek postopka za oceno ustavnosti Zakona o denacionalizaciji (Uradni list RS, št. 27/91, 31/93, 65/98 in 66/2000), Zakona o žrtvah vojnega nasilja (Uradni list RS, št. 63/95, 8/96, 44/96, 70/97, 43/99, 28/2000 in 64/01) in Zakona o plačilu škode žrtvam vojnega in povojnega nasilja (Uradni list RS, št. 18/01 in 111/01) se zavrže.
Evidenčni stavek:
Ustavno sodišče ni pristojno presojati, ali je v skladu z Ustavo, da neko zaokroženo področje morebitnih pravic državljanov zakonsko ni urejeno, razen če bi šlo za področje, katerega ureditev izrecno terja Ustava.
Geslo:
Nepristojnost ustavnega sodišča za presojo (ne)urejenosti zakonske ureditve.
Pravna podlaga:
Zakon o Ustavnem sodišču (ZUstS), 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Združenje materialnih oškodovancev okupatorjev druge svetovne vojne, Murska Sobota
Datum vloge:
14. 8. 2001
Vrsta odločitve:
sklep
Vrsta rešitve:
zavrženje
Dokument:
US21240
Dokument v PDF obliki:
U-I-173-01.pdf
115 KB
Prenesite datoteko
U-I-173/01-
7. 3. 2002
S K L E P
Ustavno sodišče je v postopku za preizkus pobude Združenja materialnih oškodovancev okupatorjev druge svetovne vojne, Murska Sobota, ki ga zastopa predsednica Helena E. Peček, na seji dne 7. marca 2002
sklenilo:
Pobuda za začetek postopka za oceno ustavnosti Zakona o denacionalizaciji (Uradni list RS, št. 27/91, 31/93, 65/98 in 66/2000), Zakona o žrtvah vojnega nasilja (Uradni list RS, št. 63/95, 8/96, 44/96, 70/97, 43/99, 28/2000 in 64/01) in Zakona o plačilu škode žrtvam vojnega in povojnega nasilja (Uradni list RS, št. 18/01 in 111/01) se zavrže.
Obrazložitev
1. Pobudnik je združenje, katerega namen, zapisan v 7. členu njegovega statuta, je "doseči poplačilo materialne vojne škode, ter izvajati določene ukrepe in pobude pri pobudah za spremembo in sprejem zadevnih zakonov in spremljati izvedbo le-teh."
2. V izreku tega sklepa navedene zakone (v nadaljevanju ZDen, ZZVN in ZSPOZ) izpodbija pobudnik v celoti, češ da so v neskladju z Ustavo, ker ne urejajo vprašanj poplačila materialne škode, ki jo je posameznikom prizadejal okupator v drugi svetovni vojni.
3. Pravni interes za vložitev pobude za preizkus ustavnosti zakona ima po drugem odstavku 24. člena Zakona o Ustavnem sodišču (Uradni list RS, št. 15/94 - v nadaljevanju ZUstS) tisti, komur ta zakon neposredno posega v njegove pravice, interese oziroma pravni položaj.
4. Nobeden od izpodbijanih zakonov ne ureja vprašanj odškodnine za materialno škodo, prizadejano med vojno: ZDen ureja denacionalizacijo premoženja, ki je bilo po vojni podržavljeno (1. člen ZDen), ZZVN status in upravičenja državljanov RS, ki so bili med vojno ali vojaško agresijo izpostavljeni nasilnim dejanjem ali prisilnim ukrepom, določenim s tem zakonom (1. in 2. člen ZZVN), ZSPOZ pa poplačilo odškodnine žrtvam vojnega nasilja za negmotno škodo (1. člen ZSPOZ). Očitek pobudnikov zakonodajalcu se dejansko nanaša na to, da vprašanja plačila odškodnine materialnim oškodovancem pravno sploh ne ureja. Tako razumljeno pobudo pa je treba zavreči: glede na 160. člen Ustave in 21. člen ZUstS Ustavno sodišče ni pristojno presojati, ali je v skladu z Ustavo, da neko zaokroženo področje morebitnih pravic državljanov zakonsko ni urejeno, razen če bi šlo za področje, katerega ureditev izrecno terja Ustava.
5.Ustavno sodišče je sprejelo ta sklep na podlagi 25. člena ZUstS v sestavi: predsednica dr. Dragica Wedam-Lukić ter sodnici in sodniki dr. Janez Čebulj, dr. Zvonko Fišer, Lojze Janko, Milojka Modrijan, dr. Ciril Ribičič, dr. Mirjam Škrk, Franc Testen in dr. Lojze Ude. Sklep je sprejelo soglasno.
P r e d s e d n i c a :
dr. Dragica Wedam-Lukić